Komisijos sprendimas
1996 m. lapkričio 25 d.
nustatantis ypatingus gyvų dvigeldžių moliuskų, dygiaodžių, gaubtagyvių ir jūrinių pilvakojų, kurių kilmės šalis Čilė, importo reikalavimus
(tekstas svarbus EEE)
(96/675/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 9 straipsnį,
kadangi Čilės teisės aktai įpareigoja Servicio Nacional de Pesca (Sernapesca) tikrinti gyvų dvigeldžių moliuskų, dygiaodžių, gaubtagyvių ir jūrinių pilvakojų sveikatą ir kontroliuoti auginimo higienos ir sanitarijos sąlygas; kadangi tie patys teisės aktai įgalioja Sernapesca leisti arba drausti tam tikrose vietose rinkti dvigeldžius moliuskus, dygiaodžius, gaubtagyvius ir jūrinius pilvakojus;
kadangi Sernapesca ir jos laboratorijos yra pajėgios veiksmingai tikrinti, kaip taikomi Čilėje galiojantys įstatymai;
kadangi kompetentingos Čilės institucijos įsipareigojo reguliariai ir nedelsdamos perduoti Komisijai informaciją apie toksinų turinčio planktono buvimą surinkimo vietose;
kadangi kompetentingos Čilės institucijos oficialiai patvirtino, kad laikomasi Direktyvos 91/492/EEB priedo V skyriuje nurodytų reikalavimų ir reikalavimų, lygiaverčių tiems, kurie nurodyti toje direktyvoje dėl auginimo ir natūralaus išsivalymo vietų klasifikavimo, išsiuntimo ir valymo centrų patvirtinimo bei visuomenės sveikatos kontrolės ir gamybos stebėsenos; kadangi apie bet kokį galimą surinkimo vietų pasikeitimą turi būti pranešta Bendrijai;
kadangi Čilė gali būti įtraukta į trečiųjų šalių, atitinkančių Direktyvos 91/492/EEB 9 straipsnio 3 dalies a punkte nurodytas lygiavertiškumo sąlygas, sąrašą;
kadangi Čilė nori į Bendriją eksportuoti sušaldytus arba perdirbtus dvigeldžius moliuskus, dygiaodžius, gaubtagyvius ir jūrinius pilvakojus;
kadangi tuo tikslu pagal Direktyvos 91/492/EEB 9 straipsnio 3 dalies b punkto ii papunktį turi būti nustatytos augimvietės, iš kurių dvigeldžiai moliuskai, dygiaodžiai, gaubtagyviai ir jūriniai pilvakojai gali būti surenkami ir eksportuojami į Bendriją;
kadangi ypatingi importo reikalavimai taikomi nepažeidžiant sprendimų, priimtų pagal 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [2], su paskutiniais pakeitimais, padarytais Direktyva 95/22/EEB [3];
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Servicio Nacional de Pesca (Sernapesca) - tai kompetentinga Čilės institucija, kuri patikrina ir patvirtina, kad gyvi dvigeldžiai moliuskai, dygiaodžiai, gaubtagyviai ir jūriniai pilvakojai atitinka Direktyvos 91/492/EEB reikalavimus.
2 straipsnis
Sušaldyti arba perdirbti dvigeldžiai moliuskai, dygiaodžiai, gaubtagyviai ir jūriniai pilvakojai, kurių kilmės šalis Čilė ir kurie skirti maistui, turi būti iš šio sprendimo priede nurodytų patvirtintų augimviečių.
3 straipsnis
Šis sprendimas skirtas valstybėms narėms.
Priimta Briuselyje, 1996 m. lapkričio 25 d.